На основу члана 75. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19 и 72/19),

Влада доноси

У Р Е Д Б У

O ИЗМЕНАМА И ДОПУНАМА УРЕДБЕ

О БУЏЕТСКОМ РАЧУНОВОДСТВУ

Члан 1.

У Уредби о буџетском рачуноводству („Службени гласник РС”, бр. 125/03 и 12/06), у члану 1. став 1. речи: „трезора у складу са чланом 62. став 1. Закона о буџетском систему” бришу се.

Члан 2.

Члан 2. мења се и гласи:

„Члан 2.

Ова уредба примењује се на буџет Републике Србије, буџете аутономних покрајина и јединица локалне самоуправе, као и на њихове директне и индиректне кориснике буџетских средстава (у даљем тексту: корисници буџетских средстава), Републички фонд за здравствено осигурање, Републички фонд за пензијско и инвалидско осигурање, Фонд за социјално осигурање војних осигураника и Националну службу за запошљавање (у даљем тексту: организације за обавезно социјално осигурање), као и на кориснике средстава Републичког фонда за здравствено осигурање.”.

Члан 3.

Члан 3. мења се и гласи:

„Члан 3.

Корисници буџетских средстава и организације за обавезно социјално осигурање,  као и корисници средстава Републичког фонда за здравствено осигурање, дужни су да вођење пословних књига, састављање, приказивање, достављање и објављивање финансијских извештаја, врше у складу са овом уредбом и другим прописима којима се уређује ова област.”.

Члан 4.

У члану 4. тачка 1) мења се и гласи:

„1) Међународни рачуноводствени стандарди за јавни сектор јесу Међународни рачуноводствени стандарди за јавни сектор (International Public Sector Accounting Standards – IPSAS), које објављује Одбор за међународне рачуноводствене стандарде за јавни сектор (International Public Sector Accounting Standards Board – IPSASB), организациони део Међународне федерације рачуновођа (International Federation of Accountants –IFAC);”.

У тачки 7) речи: „основи која је коришћена за припрему финансијских извештаја и” бришу се.

У тачки 9) тачка на крају замењује се тачком и запетом.

Додају се тач. 10), 11) и 12), које гласе:

„10) дневник је пословна књига у којој се хронолошки евидентирају све настале пословне промене;

11) главна књига трезора је пословна књига скупа свих рачуна која се води по систему двојног књиговодства за буџет Републике Србије, буџете аутономних покрајина и јединица локалне самоуправе, у којој се систематски обухватају стања и евидентирају све промене на имовини, обавезама, капиталу, приходима и расходима;

12) помоћне књиге и евиденције су аналитичке евиденције које се воде са циљем да се обезбеде подаци у вези са праћењем стања и кретања имовине, обавеза, капитала, прихода и примања и расхода и издатака.”.

Члан 5.

У члану 5. после става 2. додаје се нови став 3, који гласи:

„Изузетно од става 2. овог члана, примљена средства од донација, хуманитарне помоћи и финансијске помоћи Европске уније у девизама, евидентирају се као приход у моменту конвертовања и уплате тих средстава у динарима на прописани уплатни рачун јавног прихода, односно у моменту евидентирања динарске противвредности плаћања извршеног у девизама из средстaва донација, хуманитарне помоћи и финансијске помоћи Европске уније преко подрачуна извршења буџета Републике Србије, односно локалне власти, организација обавезног социјалног осигурања и корисника средстава Републичког фонда за здравствено осигурање.”.

У досадашњем ставу 3, који постаје став 4, речи: „готовинске основе” бришу се.

Досадашњи став 4. постаје став 5.

Досадашњи ст. 5. и 6. бришу се.

У досадашњем ставу 7, који постаје став 6, после речи: „осигурањаˮ додају се запета и речи: „као и корисници средстава Републичког фонда за здравствено осигурање,”.

После досадашњег става 7, који постаје став 6, додаје се нови став 7, који гласи:

„Финансијску имовину корисници буџетских средстава, организације обавезног социјалног осигурања и корисници средстава Републичког фонда за здравствено осигурање у својим пословним књигама евидентирају према набавној вредности.”.

У ставу 8. речи: „у државној својини” бришу се, а реч: „завода” замењује се речју: „фонда”.

Члан 6.

После члана 5. додају се глава IIа и члан 5а, који гласе:

„IIа ФИНАНСИЈСКО ИЗВЕШТАВАЊЕ

Члан 5а

Финансијско извештавање, у смислу ове уредбе, врши се периодично и годишње.

Периодични и годишњи финансијски извештаји састављају се и подносе у складу са правилником којим се уређује припрема, састављање и подношење финансијских извештаја корисника буџетских средстава, организација за обавезно социјално осигурање, корисника средстава Републичког фонда за здравствено осигурање и буџетских фондова.”.

Члан 7.

Назив члана 6. и члан 6. мењају се и гласе:

„**Периодично извештавање**

Члан 6.

Индиректни корисници буџетских средстава састављају тромесечно периодичне финансијске извештаје о извршењу буџета и достављају надлежном директном кориснику у року од десет дана по истеку тромесечја, за потребе планирања и контроле извршења буџета.

Финансијске извештаје из става 1. овог члана директни корисници усклађују са подацима садржаним у главној књизи трезора и подацима из својих евиденција, врше консолидацију података и достављају органу управе надлежном за послове финансија, у року од 20 дана по истеку тромесечја.

Корисници средстава Републичког фонда за здравствено осигурање састављају тромесечно периодичне финансијске извештаје о извршењу својих финансијских планова и достављају их Републичком фонду за здравствено осигурање, у року од десет дана по истеку тромесечја, за потребе планирања и контроле извршења финансијског плана.

Организације за обавезно социјално осигурање састављају тромесечно периодичне финансијске извештаје о извршењу финансијских планова, а Републички фонд за здравствено осигурање врши консолидацију извештаја из става 3. овог члана и саставља консолидовани извештај, које достављају Министарству финансија - Управи за трезор у року од 20 дана по истеку тромесечја.”.

Члан 8.

Члан 7. брише се.

Члан 9.

Назив члана 8. и члан 8. мењају се и гласе:

„**Годишње извештавање**

Члан 8.

Индиректни корисници буџетских средстава састављају годишње финансијске извештаје на основу података из својих рачуноводствених евиденција.

Годишњи финансијски извештаји директних корисника буџетских средстава представљају консолидоване финансијске извештаје, односно укључују податке из својих рачуноводствених евиденција и податке из годишњих финансијских извештаја њихових индиректних корисника буџетских средстава.

Завршни рачун организација за обавезно социјално осигурање саставља се на основу података из њихових рачуноводствених евиденција, а завршни рачун Републичког фонда за здравствено осигурање саставља се на основу консолидованих података из годишњих извештаја корисника средстава који се налазе у његовој надлежности.

Завршни рачуни буџета Републике Србије и буџета аутономних покрајина и јединица локалне самоуправе састављају се на основу података из главне књиге трезора и података из консолидованих годишњих финансијских извештаја директних корисника буџетских средстава.

Консолидовани извештај града, односно града Београда је консолидовани извештај завршног рачуна буџета града, односно града Београда и завршних рачуна буџета градских општина у његовом саставу.

Консолидовани извештај Републике Србије саставља се на основу консолидованих података из завршног рачуна буџета Републике Србије, завршних рачуна организација за обавезно социјално осигурање, консолидованог извештаја Републичког фонда за здравствено осигурање, завршних рачуна буџета аутономних покрајина, завршних рачуна буџета општина и консолидованих извештаја градова и града Београда.”.

Члан 10.

У члану 9. став 1. реч: „завода” замењује се речју: „фонда”.

Став 2. мења се и гласи:

„Пословне књиге воде се по систему двојног књиговодства, хронолошки, уредно и ажурно, у складу са структуром конта која је прописана правилником којим се уређује стандардни класификациони оквир и контни план за буџетски систем.”.

У ставу 4. реч: „завода” замењује се речју: „фонда”, а речи: „обавезни су” замењују се речима: „су у обавези”.

Члан 11.

У члану 10. став 2. речи: „главна књига организација обавезног социјалног осигурања” замењују се речима: „главне књиге организација за обавезно социјално осигурање, као и корисника средстава Републичког фонда за здравствено осигурање”.

Члан 12.

У члану 11. став 1. мења се и гласи:

„Главну књигу трезора за буџет Републике Србије води Министарство финансија – Управа за трезор, а за буџете аутономних покрајина и јединица локалне самоуправе локални орган управе надлежан за финансије.”.

У ставу 2. после речи: „садржи” додаје се реч: „синтетизоване”.

У ставу 3. реч: „консолидованих” брише се.

Члан 13.

У члану 12. став 1. мења се и гласи:

„Директни и индиректни корисници буџетских средстава који своје финансијско пословање обављају преко својих подрачуна, воде главну књигу и израђују финансијске извештаје прописане правилником којим се уређује припрема, састављање и подношење финансијских извештаја корисника буџетских средстава, организација за обавезно социјално осигурање, корисника средстава Републичког фонда за здравствено осигурање и буџетских фондова.”.

После става 1. додаје се нови став 2, који гласи:

„Директни и индиректни корисници буџетских средстава који своје финансијско пословање не обављају преко својих подрачуна, воде само помоћне књиге и евиденције.”.

Досадашњи став 2. постаје став 3.

Досадашњи став 3. брише се.

Члан 14.

У члану 13. став 1. после речи: „осигурања” додају се запета и речи: „као и корисници средстава Републичког фонда за здравствено осигурање,”.

У ставу 2. после речи: „Републике” додаје се реч: „Србије”.

Члан 15.

У члану 16. став 1. мења се и гласи:

„Рачуноводствена исправа је јавна исправа која представља писани документ или електронски запис о насталој пословној промени, која обухвата све податке потребне за књижење у пословним књигама тако да се из рачуноводствене исправе недвосмислено може сазнати основ, врста и садржај пословне промене.”.

Став 2. мења се и гласи:

„Фактура (рачун) као рачуноводствена исправа састављена и достављена у електронском облику мора бити потврђена од стране одговорног лица које својим потписом или другом идентификационом ознаком потврђује њену веродостојност у складу са законом.”.

Ст. 4. и 5. бришу се.

Досадашњи ст. 6, 7. и 8. постају ст. 4, 5. и 6.

У досадашњем ставу 9, који постаје став 7, реч: „завода” замењује се речју: „фонда”.

Досадашњи ст. 10. и 11. постају ст. 8. и 9.

Члан 16.

У члану 17. став 4. у уводној реченици после речи: „осигурања” додају се запета и речи: „као и корисника средстава Републичког фонда за здравствено осигурање,”.

Члан 17.

У члану 18. став 2. реч: „завода” замењује се речју: „фонда”.

Став 4. мења се и гласи:

„Корисници буџетских средстава и организације за обавезно социјално осигурање, као и корисници средстава Републичког фонда за здравствено осигурање, су у обавези да изврше усаглашавање финансијских пласмана, потраживања и обавеза на дан 31. децембра.”.

У ставу 5. речи: „најкасније 25 дана до дана састављања финансијског извештаја” замењују се речима: „до 25. јануара текуће године са стањем на дан 31. децембра претходне године”.

Став 6. мења се и гласи:

„Начин и рокови вршења пописа и усклађивање књиговодственог стања са стварним стањем обављају се у складу са правилником којим се уређују начин и рокови вршења пописа имовине и обавеза корисника буџетских средстава Републике Србије и усклађивање књиговодственог стања са стварним стањем.”.

Члан 18.

У члану 19. став 1. реч: „завода” замењује се речју: „фонда”.

Члан 19.

Глава IV. КАЗНЕНЕ ОДРЕДБЕ и члан 20. бришу се.

Члан 20.

Одредбе члана 15. ове уредбе које се односе на фактуру (рачун) као рачуноводствену исправу у електронском облику примењиваће се почев од 1. јула 2021. године.

Члан 21.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-2296/2020

У Београду, 12. марта 2020. године

В Л А Д А

ПРЕДСЕДНИК

Ана Брнабић, с.р.